На основу члана 17. став 9. Закона о смањењу ризика од катастрофа и управљању ванредним ситуацијама („Службени гласник РС”, број 87/18) и члана 42. став 1. Закона о Влади („Службени гласник РС”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 − УС, 44/14 и 30/18 − др. закон),

Влада доноси

УРЕДБУ

О САДРЖАЈУ, НАЧИНУ ИЗРАДЕ И ОБАВЕЗАМА СУБЈЕКАТА У ВЕЗИ СА ИЗРАДОМ ПРОЦЕНЕ РИЗИКА ОД КАТАСТРОФА И ПЛАНОВА ЗАШТИТЕ И СПАСАВАЊА

Члан 1.

Овом уредбом уређује се садржај, начин израде и обавезe субјеката у вези са израдом процене ризика од катастрофа и планова заштите и спасавања.

Субјекти из става 1. овог члана у смислу ове уредбе су органи државне управе, органи аутономне покрајине, органи јединице локалне самоуправе, субјекти од посебног значаја за заштиту и спасавање, привредна друштва и друга правна лица.

Процену ризика од катастрофа (у даљем тексту: Процена) и План заштите и спасавања (у даљем тексту: План) израђују и доносе, у складу са законом, Република Србија, аутономне покрајине, јединице локалне самоуправе, субјекти од посебног значаја за заштиту и спасавање, привредна друштва и друга правна лица.

План се израђује на основу Процене.

Члан 2.

Процена и План се израђују на основу Закона о смањењу ризика од катастрофа и управљању ванредним ситуацијама (у даљем тексту: Закон), ове уредбе и Методологије o начину израде и садржају процене ризика од катастрофа и плана заштите и спасавања (у даљем тексту: Методологија).

Процена

Члан 3.

Процена се састоји од општег и посебног дела и посебно се уређује за ниво Републике, аутономних покрајина, јединица локалне самоуправе, субјектa од посебног значаја за заштиту и спасавање, привредног друштва и другог правног лица.

Министарство унутрашњих послова (у даљем тексту: Министарство) у сарадњи са другим органима државне управе израђује део Процене за ниво Републике Србије и Националног плана смањења ризика од катастрофа (у даљем тексту: Национални план) у складу са својим надлежностима.

Члан 4.

Општи део Процене за ниво Републике Србије, аутономних покрајина и јединице локалне самоуправе садржи податке о положају и карактеристикама територије за коју се ради Процена и податке о критичној инфраструктури.

Подаци о положају и карактеристикама териториje су:

1. географски положај;
2. геолошке и инжењерскогеолошке карактеристике;

3) хидрографске карактеристике;

4) метеоролошко-климатске карактеристике;

5) демографске карактеристике;

6) пољопривреда;

7) материјална и културна добра и заштићена природна добра.

Подаци о Kритичној инфраструктури су:

1) енергетска инфраструктура;

2) саобраћајна инфраструктура;

3) водопривредна инфраструктура;

4) снабдевање становништва храном;

5) здравствена критична инфраструктура;

6) финансије;

7) телекомуникациона и информациона критична инфраструктура;

8) заштита животне средине, производња и складиштење опасних материја;

9) функционисање органа државне управе и хитних служби;

10) наука и образовање.

Члан 5.

Општи део Процене за ниво субјеката од посебног значаја за заштиту и спасавање, привредног друштва и другог правног лица садржи податке о привредном друштву и другом правном лицу и податке о њиховој критичној инфраструктури.

Подаци о привредном друштву и другом правном лицу су:

1) назив;

2) делатност;

3) седиште (општина, место, назив улице и број, број телефона, број факса, е-мејл);

4) структура привредног друштва и другог правног лица, са организационим целинама (објектима) на начин да се јасно стекне слика о функционисању и значају целина;

5) намена и капацитет објеката;

6) број запослених;

7) основне карактеристике окружења и повредиви објекти.

Члан 6.

Посебан део Процене, израђује се јединствено за ниво Републике Србије, аутономних покрајина, јединице локалне самоуправе, субјеката од посебног значаја за заштиту и спасавање, привредног друштва и другог правног лица, и садржи:

1) идентификацију опасности од катастрофа (елементарне непогоде и техничко-технолошке несреће);

2) смернице за израду сценарија;

3) смернице за одређивање нивоа ризика.

План

Члан 7.

Национални план заштите и спасавања садржи све неопходне елементе за заштиту и спасавање у ванредним ситуацијама, а нарочито:

1) рано упозоравање и приправност (спремност);

2) мобилизацију и активирање;

3) заштиту и спасавање по врстама идентификованих опасности из Процене;

4) мере цивилне заштите:

(1) евакуација,

(2) збрињавање угрожених и настрадалих,

(3) прва и медицинска помоћ,

(4) асанација,

5) употребу снага и субјеката заштите и спасавања.

Члан 8.

План аутономних покрајина садржи следеће елементе:

1) рано упозоравање и приправност (спремност);

2) активирање субјеката од посебног значаја за заштиту и спасавање аутономних покрајина и њихових капацитета;

3) заштита и спасавање по врстама опасности;

4) мере цивилне заштите:

(1) евакуација,

(2) збрињавање,

(3) прва и медицинска помоћ,

(4) асанација терена,

5) употреба снага – капацитета субјеката од посебног значаја за заштиту и спасавање за аутономне покрајине и изводи из прегледа капацитета за ангажовање у заштити и спасавању јединица локалних самоуправа на територији аутономних покрајина.

Члан 9.

План јединице локалне самоуправе садржи следеће елементе:

1) рано упозоравање и приправност (спремност);

2) мобилизација и активирање;

3) заштита и спасавање по врстама опасности;

4) мере цивилне заштите:

(1) узбуњивање,

(2) евакуација,

(3) склањање,

(4) збрињавање угрожених,

(5) прва и медицинска помоћ,

(6) асанација терена,

5) употреба снага и субјеката заштите и спасавања;

6) екстерни план заштите од великог удеса (само у јединицама локалне самоуправе које на свом простору имају СЕВЕСО оператере).

Члан 10.

План градских општина Града Београда, садржи следеће елементе:

1) рано упозоравање и приправност (спремност);

2) мобилизација и активирање;

3) заштита и спасавање по врстама опасности;

4) мере цивилне заштите:

(1) узбуњивање,

(2) склањање,

(3) евакуација,

(4) прва помоћ,

5) употреба снага и субјеката заштите и спасавања.

Члан 11.

План субјеката од посебног значаја за заштиту и спасавање, садржи следеће елементе:

1) рано упозоравање и приправност – спремност (за организационе целине које су носиоци извршења задатака у области заштите и спасавања добијених од надлежних штабова за ванредне ситуације);

2) извршење задатака утврђених Националним планом, Планом аутономних покрајина и Планом Града Београда и Планом јединица локалне самоуправе, које садржи:

(1) преглед добијених задатака,

(2) преглед мера и активности на спровођењу добијених задатака,

(3) списак запослених који се ангажују у извршењу добијених задатака,

(4) преглед материјално-техничких средстава која се ангажују у спровођењу добијених задатака,

(5) план активирања,

(6) извод из прегледа привредних друштава и других правних лица са којима сарађује у извршењу добијених задатака;

3) мере цивилне заштите – заштита и спасавање запослених и корисника услуга субјеката од посебног значаја за заштиту и спасавање, и то:

(1) узбуњивање,

(2) евакуација,

(3) склањање,

(4) збрињавање угрожених и настрадалих,

(5) прва помоћ,

(6) преглед средстава за личну и узајамну и колективну заштиту.

Члан 12.

План привредних друштава и других правних лица, садржи следеће елементе:

1) увод (организовање заштите и спасавања по опасностима препознатим кроз Процену, шему организационе структуре привредног друштва и другог правног лица са њиховим елементима система заштите и спасавања);

2) мере и задатке цивилне заштите – заштита и спасавање запослених и корисника услуга правних лица, и то:

(1) узбуњивање,

(2) евакуација,

(3) склањање,

(4) прва помоћ,

(5) преглед средстава за личну, узајамну и колективну заштиту.

План за остале субјекте који имају обавезу израде Процене и Плана ближе ће се уредити Методологијом.

Начин израде и обавезе субјеката у изради Процене и Плана

Члан 13.

Обавезу учешћа у изради Процене за ниво Републике Србије и Националног плана имају министарства, посебне организације и други органи државне управе, научне, здравствене, културне и друге установе и институције чија делатност је од значаја за њену израду.

Израду Процене за ниво Републике Србије и Националног плана организује и координира организациона јединица Министарства унутрашњих послова у чијем делокругу је област смањења ризика од катастрофа и управљање ванредним ситуацијама (у даљем тексту: Надлежна служба).

Орган државне управе у чијем делокругу је у највећем делу одређени ризик односно опасност, организује и реализује израду дела Процене и Плана из свог делокруга.

Министарство одређује координаторе, носиоце и извршиоце израде Процене и Плана.

Сви субјекти који су у обавези израде Процене за ниво Републике Србије и Националног плана одговорни су за тачност свих података из своје надлежности који се налазе у Процени и Плану и одазивају се на позив Надлежне службе.

Члан 14.

Обавезу учешћа у изради Процене аутономне покрајине и Плана аутономних покрајина имају органи аутономних покрајина, научне и високо образовне институције у сладу са својим надлежностима.

Носилац израде Процене и Плана аутономних покрајина је правно лице са овлашћењем које издаје Министарство.

Процену и План аутономних покрајина усваја надлежни орган аутономних покрајина на предлог Покрајинског штаба за ванредне ситуације, а по прибављеној сагласности Министарства.

Члан 15.

Процену јединице локалне самоуправе и План јединице локалне самоуправе израђује надлежни орган јединице локалне самоуправе који у свом саставу има лице са лиценцом за израду Процене и Плана, односно може бити ангажовано и друго правно лице са овлашћењем за израду Процене и Плана.

Процену јединице локалне самоуправе усваја надлежни орган јединице локалне самоуправе на предлог Штаба за ванредне ситуације јединице локалне самоуправе, а по прибављеној сагласности Министарства.

Члан 16.

Субјекти од посебног значаја, као правна лица од значаја за систем смањења ризика и управљања ванредним ситуацијама и који су одређени одлуком надлежног органа да буду носиоци посебних задатака у систему смањења ризика и управљању ванредним ситуацијама, израђују Процену и План самостално уколико имају овлашћење за израду сопствене Процене и Плана или ангажују правна лица са овлашћењем за израду ових докумената.

Посебан део Плана субјекта од посебног значаја за заштиту и спасавање је део који се односи на дефинисане задатке добијене од Министарства за субјекте који су одређени за национални ниво односно од надлежног штаба за субјекте од посебног значаја за покрајину, односно јединице локалне самоуправе, ради планирања ангажовања сопствених снага и средства за реаговање у ванредним ситуацијама.

Члан 17.

Привредна друштва и друга правна лица која имају такве организационе целине чији су обим и значај делатности од посебног значаја за привреду Републике Србије из области енергетике и рударства, израђују Процену и План и за те организационе целине.

Обавезу израде Процене и Плана у складу са ставом 1. овог члана, из области енергетике и рударства, имају организационе целине, односно објекти Јавног предузећа „Електропривреда Србијеˮ, и то:

1. Термоелектрана „Никола Тесла А” (ТЕНТ А) са пратећим објектима, Обреновац;
2. Термоелектрана „Никола Тесла Б” (ТЕНТ Б) са пратећим објектима, Обреновац;
3. Термоелектрана Колубара А са пратећим објектима, Велики Црљани;
4. Термоелектрана Морава, са пратећим објектима, Свилајнац;
5. Железнички транспорт, Обреновац;
6. ТЕКО А са пратећим објектима, Костолац;
7. ТЕКО Б са пратећим објектима, Дрмно бб;
8. ТЕ-ТО Нови Сад са пратећим објектима, Нови Сад;
9. Хидроелектрана Ђердап 1 са пратећим објектима, Кладово;
10. Хидроелектрана Ђердап 2 са пратећим објектима, Самариновац, Неготин;
11. Власинске хидроелектране са пратећим објектима (Врла 1,2,3 и 4 са акумулацијом), Сурдулица;
12. Хидроелектрана Пирот са пратећим објектима, Пирот;
13. Хидроелектрана Бајина Башта са пратећим објектима, Бајина Башта;
14. РХЕ Бајина Башта са пратећим објектима, Перућац;
15. Лимске хидроелектране (Хидроелектране Бистрица, Кокин брод, Увац, Потпећ) са пратећим објектима, Нова Варош;
16. Хидроелектрана Зворник са пратећим објектима, Зворник;
17. Електроморава (Хидроелектране Овчар бања, Међувршје) са пратећим објектима, Чачак;
18. Главна дирекција Огранка ТЕ-КО Костолац са пратећим објектима, (Диспечерски центар, Технички сектор, Дирекција за унапређење производње Огранка ТЕ-КО Костолац), Костолац;
19. Површински коп „Дрмноˮ са пратећим објектима (погон Дробилане, Погон помоћне механизације) Село Дрмно;
20. Дирекција Лазаревац (Колубара пројект, објекти у Лазаревцу), Лазаревац;
21. Барошевачки део Површински копови Рударски басен Колубаре (Погон „Пољецˮ, Погон „Поље Дˮ, са помоћном механизацијом, Центар за стручне послове), Зеоке;
22. Тамнавски део Површински копови Рударског басена Колубаре (Погон ПК „Тамнава истокˮ, Погон ПК „Тамнава западˮ, са помоћном механизацијом), Степојевац;
23. Вреочки део Рударског басена Колубара (Колубара Прерада, Колубара Метал), Вреоци;
24. Управа Јавног предузећа Електропривреда Србије (пословне зграде у Балканској 13, седиште ЈП ЕПС и Царице Милице 2-DATA ЦЕНТАР), Београд.

Обавезу израде Процене и Плана из области енергетике Нафтне индустрије Србије (НИС ад Нови Сад) имају организационе целине, односно објекти­, и то:

1) Блок Прерада (Рафинерија нафте Панчево);

2) Блок Промет (у оквиру ког су сва складишта нафтних деривата и течног нафтног гаса);

3) Блок Истраживање и производња (за локације које су СЕВЕСО постројење вишег реда).

Члан 18.

Привредна друштва и друга правна лица, у складу са законом, у обавези су да имају Процену и План.

Члан 19.

Процене и Планови се ажурирају у складу са потребама и новим околностима, а у целини се поново израђују и доносе на сваке три године након чега се достављају на сагласност Министарству.

Субјекти који самостално израђују Процену и План у обавези су да ангажују надлежне институције у поступку идентификовања опасности.

Члан 20.

Даном ступања на снагу ове уредбе престаје да важи Уредба о садржају и начину израде планова заштите и спасавања у ванредним ситуацијама („Службени гласник РС”, број 8/11).

Члан 21.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 119-2776/2020-1

У Београду, 23. јула 2020. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |